เฉลยแล้ว! MAJOR โอนหุ้นบิ๊กล็อต 10 ล้านหุ้นให้คนในตระกูล ยันไม่กระทบธุรกิจ
เฉลยแล้ว! MAJOR แจงกรณีมี Big Lot จำนวน 10 ล้านหุ้นวานนี้ (26 ธ.ค.) เป็นการโอนหุ้นของ "วิชา พูลวรลักษณ์" ผู้บริหารและผู้ถือหุ้นใหญ่ให้แก่ "วิชญะ พูลวรลักษณ" บุตรชาย ยันไม่กระทบธุรกิจ
27 ธ.ค. 2560

บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR เปิดเผยว่า บริษัทขอชี้แจงการซื้อขายหุ้นในกระดานรายใหญ่ (Big Lot) ณ วันที่ 26 ธันวาคม 2560 โดยมี นายวิชญะ พูลวรลักษณ (เป็นบุตรชายของนายวิชา พูลวรลักษณ์ ซึ่งบรรลุนิติภาวะแล้ว) เป็นผู้ซื้อหุ้นจากนายวิชา พูลวรลักษณ์ (บิดา) ซึ่งเป็นผู้ถือหุ้นของบริษัทฯ จำนวน 10,000,000 หุ้น
โดยหลังจากทำรายการแล้วผู้ซื้อหุ้นและผู้ขายมีจำนวนหุ้นที่ถือครอง ดังนี้ นายวิชา พูลวรลักษณ์ โดยมีหุ้นก่อนทำรายการจำนวน 274,840,100 หุ้น คิดเป็นสัดส่วน 30.72% หลังการทำรายการจำนวน 264,840,100 หุ้น คิดเป็นสัดส่วน 29.60% และนายวิชญะ พูลวรลักษณ จำนวนหุ้นก่อนทำรายการ 0 หุ้น คิดเป็นสัดส่วน 0.00% หลังทำรายการเป็นจำนวน 10,000,000 หุ้น คิดเป็นสัดส่วน 1.12%
ทั้งนี้ รายการดังกล่าวไม่มีผลกระทบต่อโครงสร้างการจัดการและนโยบายการดำเนินธุรกิจของบริษัทแต่อย่างใด
ขณะที่เมื่อวันที่ 7 ธ.ค.60 มีรายงานซื้อขายหุ้นในกระดานรายใหญ่ (Big Lot) โดยนายวิศรุต พูลวรลักษณ์ (เป็นบุตรชายของนายวิชา พูลวรลักษณ์ ซึ่งบรรลุนิติภาวะแล้ว) เป็นผู้ซื้อหุ้นจากนายวิชา พูลวรลักษณ์ (บิดา) ซึ่งเป็นผู้ถือหุ้นของบริษัท จำนวน 10,000,000 หุ้น โดยหลังจากทำรายการนายวิศรุต พูลวรลักษณ์ จะเข้าถือหุ้นบริษัทเป็นจำนวน 10,000,000 หุ้น หรือคิดเป็นสัดส่วน 1.12%